Tilflytning i tusindvis og byudvikling har gjort det nødvendigt for Aalborg Kommune at ændre i planerne fra forrige kommunalvalg. Når valgstederne åbner tirsdag morgen klokken otte, er der hele syv nye adresser, hvor vælgerne skal afgive deres stemme.

Med mange nye lejligheder følger der også mange nye beboere med. Det kan mærkes i Aalborg Kommune, hvor man opretter syv nye stemmesteder. En af de nye adresser er Aalborghus Gymnasium, som skal modtage nogle tusinde vælgere fra Grønlandskvarteret i Aalborg for at aflaste Gigantium, der var nået op på over 12.000 stemmeberettigede ved valget i 2017. Også Nordkraft er blevet et nyt stemmested. I området omkring Nordkraft er der kommet 4000 nye vælgere siden sidste valg. -	Jeg ved ikke, hvor de er kommet fra, men jeg ved, hvor de er kommet til. Det er meget nede omkring det område omkring Østre Havn, og det har også noget med Eternitten at gøre. Så lige i det her område, er der kommet rigtig mange, siger Søren Thorst, der er valgansvarlig i Aalborg Kommune. Klar til at afvikle et sikkert valg Med et stigende antal coronasmittede op til kommunalvalget kommer der ekstra fokus på, at vælgerne kan stemme trygt. I Aalborg Kongres & Kultur Center er der 8000, der skal afgive deres stemme. Man har derfor fundet håndspritten, mundbindene og afstandsskiltningen frem igen, så vælgerne kan stemme sikkert og trygt til tirsdagens kommunalvalg. - Vi har været hele vejen rundt for at afvikle et sikkert valg, siger Søren Thorst. Frygter ikke et stort problem I AKKC og andre større valgsteder vil der være to servicemedarbejdere, der skal være med til at huske vælgerne på, at man skal holde god afstand. Søren Thorst tvivler dog på, at der kommer problemer under valgafstemningen tirsdag. - Generelt er folk gode til at holde afstand og gode til at stå i kø, så jeg tror ikke, at det bliver det store problem, siger han. Tidsplanen holder Kommunalvalget er grundet coronapandemien ikke, som den plejer at være. Som det ser ud for nu, så er Søren Thorst dog ikke bekymret for, at man kommer til at overskride tidsplanen. -	Lige nu har vi de folk, vi skal bruge, og så må vi se, hvor mange sygemeldinger der kommer. Men hvis vi har den bemanding, der skal til, så bliver vi færdige til tiden i morgen, siger han. Til tirsdagens valg kommer man også til at have fokus på, at der ikke kommer for mange ind på samme tid, og at det hele forløber stille og roligt. Se og hør Søren Thorst fortælle om valgsikkerhed: